Der er ikke fundet særlige bivirkninger efter de første stik med coronavaccinen. Sådan lyder det mandag morgen fra direktør for Statens Serum Institut, Henrik Ullum: - Vi har ikke hørt om, at noget skulle være gået galt nogen steder, hverken med logistik eller svære bivirkninger, så vi antager, at det hele i store træk er gået rigtig godt, siger han til TV 2. Den positive udmelding kommer oven på en historisk dag søndag, hvor de første danskere blev vaccineret mod covid-19. Om morgenen ankom i alt 9750 vaccinedoser til landets fem regioner, hvor en række plejehjemsbeboere og udvalgte medarbejdere i sundhedsvæsenet stod klar til at modtage de første stik. Ifølge Henrik Ullum var der ikke mange af dem, der fik tilbudt vaccinen, som takkede nej. Mandag aften vil Danmark modtage yderligere 38.000 vaccinedoser fra Pfizer/BioNTech. Ifølge Henrik Ullum vil de også blive givet til de særligt sårbare og frontpersonale i sundhedsvæsenet. - Det betyder, vi kan komme videre med at vaccinere de meget vigtige grupper, vi skal have beskyttet her og nu, siger han. Velkendte bivirkninger Coronavaccinens bivirkninger blev offentliggjort 23. december, da indlægsseddelen fra Pfizer/BioNTech blev frit tilgængelig. Bivirkningerne, som vaccinen kan medføre, er eksempelvis milde smerter omkring vaccinationsstedet samt træthed og feber. Men selvom de hyppigste bivirkninger kan ramme hver tiende, ligner de bivirkninger, vi kender fra de normale influenzavacciner, fortalte professor i infektionsmedicin på Rigshospitalet Jens Lundgren efter offentliggørelsen. - De her bivirkninger er ikke unikke – tværtimod er de velkendte, sagde han til TV 2. Rækkefølge er planlagt Det er regeringens forventning, at der kan vaccineres op til 250.000 borgere inden for de første to måneder. Der kan dog gå et stykke tid, inden alle bliver tilbudt vaccinen. Derfor har Sundhedsstyrelsen planlagt en rækkefølge, som er defineret i "Retningslinjer for håndtering af vaccination mod covid-19". I alt 12 målgrupper er blevet rangeret, hvor plejehjemsbeboere altså er de første, der får mulighed for at blive vaccineret.
En række udvalgte plejehjemsbeboere var de første til at modtage coronavaccinen.